**Aro-Yhtymä Oy** on suomalainen perheyritys, jonka tunnetuinta toimintaa on vuosikymmeniä ollut henkilöautojen ja hyötyajoneuvojen vähittäiskauppa, vuoteen 2014 asti myös maahantuonti, Autokeskus-yhtiön ja muiden tytäryhtiöiden kautta. Aro-Yhtymän toinen perinteinen toimiala on koko ajan ollut kattomateriaalien valmistus tytäryhtiö Katepal Oy:ssä Lempäälässä.

Autoliiketoiminta
-----------------

Aro-Yhtymän juuret juontavat Uusi Autokeskus Oy:öön, joka perustettiin vuonna 1934 Chrysler Corporationin valmistaman Dodgen maahantuontia varten. Vuonna 1949 tamperelainen Simo Aro (1920–1983) perusti Lempäälään bitumikateaineita tuottavan Katepal Oy:n ja hankki 1950-luvulla omistukseensa myös autokauppoja Tampereen seudulta. Vuonna 1964 hän osti myös Autokeskuksen. Näiden kahden toimialan yritysten fuusiosta syntyi vuonna 1969 Aro-Yhtymä Oy.

Aro-Yhtymä oli 1980-luvun taitteessa Suomen suurin automaahantuoja. Vuonna 2014 päättyneen automaahantuonnin merkkejä olivat Chrysler, Dodge ja Plymouth (vuodesta 1934), Datsun ja Nissan (1962–2006), General Motorsin amerikkalaisautot (1982–1991), Subaru (1982–1994) sekä Jeep (?–2014), Fiat, Alfa Romeo ja Lancia (2009–2014). 

Konsernin suurimmalla yhtiöllä, autokauppaketju Autokeskuksella on myymälät Helsingin Konalan lisäksi viidessä Etelä-Suomen kaupungissa, ja se edustaa 2020-luvun alussa automerkkejä BMW, Citroën, Ford, Kia, Nissan, Peugeot, Škoda ja Toyota.

Kattomateriaalit
----------------

Katepal perustettiin vuonna 1949, ja neljä vuotta myöhemmin valmistuivat uudet isommat tehtaat Lempäälään: bitumituotetehdas, kemiallinen tehdas, muovitehdas ja pakkaamo. Vuosina 1968–1985 Katepal oli osakkaana suomalaisten kattohuopavalmistajien yhteisessä vientiorganisaatiossa Oy Roofing Ab:ssa. Vientitoimintaa oli pääasiassa Ruotsiin ja Neuvostoliittoon, mutta myös Tanskaan ja Norjaan. Katepalin aloitteesta Suomen eristystöitä tekevät ammattiliikkeet yhdistyivät Tasokattajat-nimiseksi yhteistyöketjuksi, joka nykyisin toimii nimellä Katepal Kattajat.

1980-luvulla Katepal kasvoi nopeasti muun muassa kattolaattojen käytön lisääntyessä omakotirakentamisessa. Tuotteiden tukirakenteissa alettiin käyttää yhä enemmän epäorgaanisia lasi- ja polyesterikuituja. Värivalikoimaa laajennettiin ja Katepal eteni kattamistuotteista ääneneristystuotteisiin, jotka saivat kysyntää myös Ruotsista ja Yhdysvalloista.

Suomen 1990-luvun alun lamavuosina Katepal uskaltautui investoimaan uuteen kattolaattojen automaattiseen leikkauslinjaan ja syntyi uusi kattolaattamalli Katrilli. Vientitoiminta laajeni 1990-luvulla Etelä-Koreaan, Venäjälle, Norjaan ja pariinkymmeneen muuhun maahan. 2000-luvun alussa Katepal siirtyi myös kuluttajatuotteiden osalta puhalletusta bitumista paremmin säätä kestäviin kumibitumimassoihin, ja energianlähde vaihtui raskaasta polttoöljystä maakaasuun.

Vuonna 2009 Katepalille valmistui uusi tuotantolinja menekkiään lisänneille aluskatteille, ja kymmentä vuotta myöhemmin rakennettu tuotantolinja mahdollisti uudenlaisen Mansion-kaksikerroslaatan valmistuksen.

Lähteet
-------

1. 1 2 3 4  Laitinen, Pentti: Kikkailua kaihtava suuromistaja. (Kalevi Aron 50-vuotishaastattelu) *Helsingin Sanomat*, 9.6.1997, s. 26. Näköislehti (maksullinen) Viitattu = 6.6.2021.
2. 1 2 3 4 5 6 7  Kolmas sukupolvi Aro-Yhtymä-konsernin johtoon *Aro-Yhtymä*. Viitattu 6.6.2021.
3. 1 2 3 4 5  Virstanpylväitä *Aro-Yhtymä*.  Arkistoitu 6.6.2021. Viitattu 6.6.2021.
4. 1 2 3 4 5 6 7  Katepal Oy – Historia *katepal.fi*. Viitattu 8.6.2021.
5. ↑  Autoja, autoalan palveluita ja bitumikatteita *Aro-Yhtymä*. Viitattu 6.6.2021.
6. ↑  Kuolleita: Pääjohtaja S. K. Aro.  *Helsingin Sanomat*, 17.7.1983, s. 10. Näköislehti (maksullinen). Viitattu 7.6.2021.
7. ↑  Timo Laitinen: *Auto 70-luvulla: nousun ja kriisin vuosikymmenellä* (3. painos), s. 202. Helsinki: Alfamer, 2013.
8. ↑  Aro-Yhtymä/Autokeskus esittelee Chrysler/Dodge malliston maan suurimmassa pysyvässä amerikkalaisten autojen näyttelyssä! (Autokeskuksen mainos) *Helsingin Sanomat*, 27.3.1980, s. 26. Näköislehti (maksullinen). Viitattu 6.6.2021.
9. ↑  Virta, Ismo: Autokauppa kannattaa pian huonommin.  *Ilta-Sanomat*, 3.2.2006. Artikkelin verkkoversio. Viitattu 7.6.2021.
10. 1 2  Autokeskuksen historia *Autokeskus Oy*. Viitattu 6.6.2021.
11. ↑  Jalovaara, Toni: Fiat palaa tauon jälkeen "kotiin" – Bergé Auto Group ostaa Alfa Romeon, Fiatin ja Jeepin maahantuonnin Suomessa.  *Tekniikan Maailma*, 4.10.2019. Digilehti (maksullinen). Viitattu 6.6.2021.
12. ↑  Autokeskus aloittaa Kia-jälleenmyynnin Helsingissä *Aro-Yhtymä*.  13.09.2019. Viitattu 6.6.2021.